google/wiki40b huggingface dataset:
Ecnomidae

Utseende

Stort sett små vårfluer (vingespenn 6–18 mm), vingene er smale, avrundet ytterst og gråbrun-spraglete. Antennene er høyst så lange som forvingen, hodet mangler punktøyne (ocelli). Maksillarpalpene består av fem ledd, det andre og tredje leddet er omtrent like lange og tydelig lengre enn det første, det ytterste leddet er bøyelig. Mesonotum og scutellum har hvert sitt par av hårbærende vorter. Forbeina har to eller tre sporer, mellom- og bakbeina fire. Larvene har harde ryggplater på alle de tre thorax-leddene, den fremste av disse er uttrukket bakover og mot sidene. Bakkroppsspissen har et par lange "falske føtter" (prolegs).

Levevis

Larvene til denne familien kan finnes i både stillestående og rennende ferskvann. De lever av organiske partikler. De bygger ikke klassiske "vårfluelarve-hus", men lever i rør av silke med noen partikler av mudder og plantemateriale innekapslet

Utbredelse

Ecnomidae forekommer i alle verdensdeler. De fleste av de ca. 350 kjente artene lever i Sør-Amerika, og det er bare slekten Ecnomus som forekommer utenfor sør-kontinentene.
Norddalsfjorden (Flora)

Norddalsfjorden er en fjord i Flora kommune i Sogn og Fjordane. Fjorden er en fortsettelse av Botnafjorden nordøst for Florø og strekker seg 17 kilometer østover. Fjorden har innløp ved Store og Litle Terøya på nordsiden av Grønenga.
Brukene Haukå og Bjørnset ligger på hver sin side av fjorden like øst for innløpet, men herfra og noen kilometer østover er det bare små, isolerte gårder langs fjordsidene. Mellom Grovaskjeret og Straumsnesodden krysser riksvei 614 fjorden via Norddalsfjordbrua, som har en lengde på 401 meter. Denne erstattet fergen mellom Bjørnset og Haukå i 1987.
Øst for broen ligger Norddalsøya og øst for denne igjen ligger bygda Norddalsfjord eller Norddal på nordsiden av fjorden. Fjorden fortsetter østover et lite stykke til og inn til gården Øya. Fra Norddalsfjordsbrua og østover går fylkesvei 544 på nordsiden av fjorden.
Mark Milligan

Landslaget

Han ble tatt ut til Fotball-VM 2010 i Sør-Afrika.
Han ble tatt ut i Australias tropp til FIFA Confederations Cup 2017 i Russland.
Han ble tatt ut i Australias tropp til VM i fotball 2018 i Russland.
Acaiu

Utseende

En middelsstor, avlang, brungul trebukk. Oversiden er fint hårete. Antennene er svarte, det tredje, femte og roten av det sjette leddet gulhvite. Antennene har en brem av fine, lyse hår på innersiden. Hodet er hvitaktig med brunsvarte flekker bak antennefestene. Pronotum er rektangulært sett ovenfra, dekkvingene jevnbrede. Beina er blekgule bortsett fra leggenes spisser som er mørke.

Utbredelse

Arten er kjent fra Ecuador.
Louisiana-distriktet

Historie

Den åttende kongressen i USA den 26. mars 1804 vedtok en lov som opprettet Orleans-territoriet og det sivile Louisiana-distriktet. Denne loven, som trodde i kraft 1. oktober 1804, ble utvidet av guvernøren og dommeren i Indiana-territoriet for å få midlertidige kontroll over Louisiana-distriktet.

Senere

3. mars 1805, vedtok Kongressen en lov som organiserte Louisiana-distriktet i Louisiana-territoriet. Louisiana-territoriet omfattet alt i Louisiana-kjøpet nord for 33. breddegrad (sør for dagens Arkansas). Den sørlige og vestlige grensen mot Spansk Texas og New Mexico ble ikke stadfestet før Adams-Onís-avtalen i 1819. Setet for guvernøren var St. Louis.
4. juni 1812 vedtok den 12. kongressen i USA en lov som ga Louisiana-territoriet navnet Missouri-territoriet for å unngå forvirring med den nyopprettede staten Louisiana.
Kidatu

Kidatu er en by og en krets i det sydlige Tanzania, om lag 30 mil sørvest for Dar-es-Salaam
Kidatu ligger i distriktet Kilombero i regionen Morogoro. Befolkningen er om lag 3 300 og vikigste næringsvei er dyrking av sukkerrør. En av Afrikas største sukkerplantasjer; Illovo Sugar Plantation ligger i Kidatu.
Kidatu stasjon på TAZARAjernbanen er overgangsstasjon til den tanzanianske jernbanen. En ti mil lang forbindelse til Kilosa på Tanzania Railways ble tatt i bruk i 1997. Denne forbinder de to jernbaner med ulik sporvidde, TAZARa med Kappspor, 1 067 mm og Tanzanias meterspor.
På 1970-tallet ble Rufiji-elven demmet opp og det ble bygget en større kraftstasjon i Kidatu. Kraftstasjonen som har fire turbiner har en kapasitet på 400 MW og forsyner bl.a. Dar-es Salaam med elektrisk kraft. Dam-anlegget og kraftstajonen ble bygget med økonomisk og teknisk bistand fra Sverige gjennom den svenske u-hjelpen SIDA
Helophora insignis

Utseende

Helophora insignis er en liten edderkopp, i underkant av eller nær 3 millimeter lang (kroppens lengde). Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet, mens den hos hannen er noe mindre. Avstanden fra det fremste øyet til hodets fremkant er forholdsvis stor, mye mer enn to ganger øyets diameter. Hannen er lyst okerfarget brun over det hele, den har ensfarget bein, uten lysere og mørkere ringer.
Helophora insignis er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Erobringen av Kronborg

Forløp

Rundt 400 mann med rundt 90 kanoner var garnisonen i Kronborgs festning da svenskene under Carl Gustaf Wrangel kom dit 16. august 1658. 
Kronborg var et stor og firkantet, med høye tårn og bygd i granitt. Festningen som fremst var bygd for forsvar mot havet fungerte også mot landstyrker. Festningens store kanoner skjøt ut prosjektiler som gjorde store skader både på byen og de svenske soldatene. En stor brann brøt ut i byen Helsingør rett ved. 
Svenskene som ikke ventet så stor motstand og innledet en beleiring av festningen. Litt grovere kanoner og mortarer ble sendt etter fra Landskrona og Malmö. De svenske soldatene begynte å bygge et batteri etter Erik Dahlbergs instruksjoner som samtidig hadde ansvaret for Beleiringen av København.
Fra svensk side beskjøt man Kronborg både dag og natt med de våpnene man hadde fått frem. Festningen ble langsomt forvandlet til ruiner. Den 6. september kapitulerte danskene etter en langvarig beleiring av festningen. Halvparten av av de danske soldatene var da døde eller sårede.
For svenskene innebar beleiringen mye tapt verdifull tid, men de materielle gevinstene var store. I festningen fantes det mye våpen, 77 brukbare kanoner, over 37 tonn krutt og 1 000 tønner med proviant. I tillegg fikk svenskene kontroll over det viktige Øresund.
Borobudur

Borobudur er et buddhistisk klosteranlegg tilknyttet mahayanatradisjonen, og er det største buddhistiske monument i verden. Det ligger på det sentrale Java i Indonesia, 40 km nordvest for Yogyakarta. Det ble bygd mellom 750 og 850 av Sailendra-dynastiets javanesiske herskere. Navnet kan komme fra sanskrit, «Vihara Buddha Ur», som kan oversettes som «buddhisttempelet på fjellet». Anlegget er et av Indonesias fremste turistmål. Den britiske guvernøren Stamford Raffles tok i 1812 initiativ til å redde ruinbyen fra forfall.
Tempelanlegget er ett av UNESCOs verdensarvsteder.
Allorhina

Utseende

Middelsstore, kraftige, mørkt bronsefargede til svarte gullbasser. Slekten kan kjennes på at de har en lengdelist på hver side av dekkvingene som avgrenser et rektangulært, nedsenket område i midten.

Utbredelse

Slekten er utbredt i Amerika.
Det europeiske venstrepartiet

Det europeiske venstrepartiet, på engelsk European Left Party (ELP), på fransk Parti de la gauche europeenne, er et politisk parti på europeisk nivå og en sammenslutning av sosialistiske og reformkommunistiske partier i Den europeiske unionen EU. Det ble dannet i januar 2004 for å delta i valget til EU-parlamentet det året. 
Medlemspartier er: Rifondazione Comunista PRC (Italia), Die Linke (Tyskland), Det franske kommunistpartiet PCF, Izquierda Unida (Spania), Det spanske kommunistpartiet, Det sameinte og alternative venstre, Catalunya, Partiet for Demokratisk Sosialisme SDS (Tsjekkia), Venstrealliansen Synaspismos (Hellas), Arbeidarpartiet (Ungarn), Det østerrikske kommunistpartiet KPÖ, Det estiske venstrepartiet EVP, Det sosialistiske alliansepartiet PAS (Romania), Det rumenske kommunistpartiet (2010) (Romania), Det sanmarinesiske kommunistpartiet PRC (San Marino), Arbeidspartiet PvdA (Sveits). 
Disse partiene har observatørstatus i EL: Enhedslisten – de rødgrønne (Danmark), Suomen Komunistinen Puolue (Finland), Det tsjekkiske kommunistpartiet KSCM, Det tyske kommunistpartiet DKP, Partiet til de italienske kommunistene PdCI, Venstrepartiet (Sveits), Venstreblokken (Portugal), Det slovakiske kommunistpartiet KSS, Frihets- og solidaritetspartiet ÖDP (Tyrkia).
Nettselskap

Et nettselskap er et selskap som eier og driver overføringsnett for elektrisk energi.
Drift av overføringsnett innenfor et geografisk område er et naturlig monopol, da det ikke er samfunnsøkonomisk rasjonelt at flere selskaper bygger ut konkurrerende nett i området. Nettselskapene har således monopol på sine tjenester innenfor sitt område, og virksomheten er derfor gjerne strengt regulert. Eksempelvis er det i Norge et krav om at nettvirksomheten skal skilles fra virksomhet innen kraftproduksjon og -omsetning og at virksomhetene skal være organisert i selvstendige juridiske enheter.
Nettselskaper er gjerne underlagt krav om konsesjon. En lovgivningspakke fra Den europeiske union har stilt ytterligere krav om skille mellom nettselskaper og kraftselskaper.
National Alliance

National Alliance en amerikansk høyreekstrem, antisemittisk, rasistisk og seperatistisk organisasjon. Den ble grunnlagt av William Luther Pierce og har sin base i Hillsboro i Vest-Virginia. Selv om organisasjonen er amerikansk, hevder den at den har medlemmer i flere andre land. Medlemskap blir ikke begrenset til statsborgerskap, men på det som oppfattes som hvit og europeisk opphav. National Alliance blir ofte inkludert i lister over nynazistiske grupper, delvis på grunn av deres glorifisering av Adolf Hitler. For eksempel, i en artikkel som ble trykket i organisasjonens magasin, National Vanguard, ble Hitlers 100-årsdag markert ved å kalle ham «den største mann i vår æra».
Pioneer-anomalien

Pioneer-anomalien er et uttrykk for et avvik fra den forventede hastigheten som er målt på ubemannede romfartøyer som har blitt sendt ut i solsystemet.  
Pioneer 10 var ved siste kontakt med sonden 400 000 km ute av kurs. Pioneer 11, som befinner seg i den motsatte siden av solsystemet, 22 milliarder kilometer fra den andre sonden, mister også hastighet hurtigere enn forventet. 
Det er som om noe uforklarlig holder sonden tilbake med en styrke som svarer til en akselerasjon på aP = (8.74 ± 1.33) × 10⁻¹⁰ m/s².
Man vet dette fordi signalene man mottar, ikke stemmer overens med beregningene. Dette kan beregnes ut fra dopplereffekten. Bestemmelsen skjer ved at det fra Jorden sendes et signal som omgående returneres fra sonden. Ved returnering til Jorden inneholder signalet et tidspunkt som viser signalets avsendelse fra sonden. Problemet er at klokken på Jorden ikke passer med sondens ur.
Anomalien for begge Pioneer-sondene er registrert da de var mellom 20 og 70 astronomiske enheter fra Solen. Ut over dette foreligger det ikke ytterligere opplysninger, annet enn at ikke alle data er gjennomgått og at det pga. mange manøvrer underveis kan være vanskelig å klargjøre dette ytterligere.
Fordi begge sondene mister hastighet, må muligheten for eksistensen og gravitasjonspåvirkningen av uoppdagede planeter utelukkes.
En æressak

En æressak (engelsk: A Matter of Honour) er en spenningsroman skrevet av engelske Jeffrey Archer. Boken utkom på forlaget Aschehoug i 1989. Den kom ut første gang på engelsk i 1986.

Innholdet

Adam Scott, en tidligere engelsk militær, arvet et mystisk brev etter sin far. Det fører ham til en bankboks i Sveits som inneholder et kostbar russisk-ortodoks ikon gjort for mange år siden for de russiske tsarer som ble overtatt av Hermann Göring fra det nasjonalsosialistiske Tyskland en gang på 1930-tallet. Scotts far var en av Görings fangevoktere under Nürnbergprosessen og ga ikonet videre til ham.
Samtidig inneholdt ikonet noe som Göring ikke kjente til: den eneste offisielle russiske kopi av en hemmelig kodisill (tilleggsbestemmelse) til salget av Alaska til USA i 1867. William H. Seward er ikke den virkelige kjøperen likevel, men er egentlig en 99 år bygsel tilsvarende til britenes avtale på Hongkong, hvilket vil innebære en rettighet til å gi Alaska tilbake, og da til Sovjetunionen. Det forandre maktbalansen mellom USA og Sovjetunionen. Adam Scotts liv faller således i knip mellom den britiske etterretningstjenesten, CIA og KGB.
Sanger jeg er glad i

Sanger jeg er glad i er det tredje soloalbumet av Helge Borglund, mest kjent fra serien Frem fra Glemselen sammen med Rita Engebretsen. Borglund hadde ikke vært aktiv på platemarkedet siden han og Engebretsen avsluttet serien «Frem fra Glemselen» for sin del i 2002, og overlot mikrofonen til nye artister. Denne produksjonen har han gitt ut på eget forlag, og inneholder norske/amerikanske slagere/viser som Borglund er glad i.
Alexander Pearce

Liv og virke

Pearce ble født i Irland. Mens han jobbet som gårdsarbeider, ble han i 1819 tiltalt for å ha stjålet seks par sokker. Han ble deretter sendt til Australia for å sone sin straff. Tre år senere rømte han fra fengslet og ble senere tatt igjen for å ha forfalsket brev, som var en alvorlig forbrytelse på den tiden. Han ble tildelt sin andre dom, og måtte deretter sendes til Macquarie Harbour fengslet i kolonien.

Fra rømning til kannibalisme

Den 20. september 1822 klarte Pearce og syv andre straffanger å flykte fra fengslet. Blant de som deltok i flukten var Robert Greenhill, som, bevæpnet med øks, erklarte seg som ringlederen. Etter 15 dager på flukt i den nådeløse naturen var de utsultet. De bestemte seg for å trekke strå; den som trakk det korteste strået ble drept og spist. En etter en trakk fangene det korteste strået helt til Pearce og Greenhill var igjen. Begge var fortsatt utsultet, og selv om Greenhill hadde øksen, klarte Pearce å få den fra han mens han lå og sov. Deretter skal han ha drept han og spist han. Senere stjal han mat fra et aboriginsk teltområde. Etter 113 dager på rømmen ble han endelig tatt av politiet. Han ble deretter sendt tilbake til fengslet han hadde rømt fra.
Alexander Pearce ble senere hengt i Hobart den 19. juli 1824 etter å ha fått den siste oljen av presten Connolly. Det rapporteres om at like før han døde hadde han sagt: - Menneskekjøtt er utsøkt. Det smaker bedre enn fisk og svin.

Filmatisering

Filmen Van Diemen's Land fra 2009 omhandler Pearce sin flukt.
Skogslandbruk

Skogslandbruk (engelsk: agroforestry) er anvendelsen av trær og busker i tradisjonelt landbruk. Trær som plantes på åkrer tilfører jorden næring, gir skygge og beskytter uttørring samt forhindrer erosjon. Skogslandbruket er et dynamisk og naturlig landbrukssystem som kombinerer trær med grønnsaker og/eller husdyrhold.<
Doryxena

Levevis

Både larvene og de voksne (imago) er planteetere, ofte på busker og trær. Noen av artene kan opptre i store mengder og snauspise vertsplantene i enkelte år.

Utbredelse

Slekten er utbredt i Asia (India, Nepal).
Kniksenprisen

Kniksenprisen var en pris til norske fotballspillere, trenere og dommere som ble delt ut hvert år fra 1990 til 2013 av interesseforeningen Norsk Toppfotball etter en avstemning blant norske eliteseriespillere. Vinnerne mottok Per Ungs kniksenstatuett. Kniksenprisen var oppkalt etter Roald «Kniksen» Jensen. Kniksens hederspris blir utdelt også etter 2013, mens de øvrige vinnerkategorier i 2014 og 2015 ble kalt Gullballen.
17. oktober

Navnedag

Marta, Marte, Marthe
Conognathus platon

Utseende

En middelsstor, smalvinget, brun smyger, de lysere delene av vingene har en lett, metallisk glans. Vingenes overside er nokså mørkt brun med to brune tverrflekker og noen hvite flekker i den fremre vingedelen. Rundt midten er en liten, timeglass-formet flekk, nær spissens tre avlange flekker som danner et kort, skrått tverrbånd. Undersiden er som oversiden, men mye lysere brun.

Utbredelse

Arten er utbredt i Amazonas i Brasil.
Penn (Buckinghamshire)

Historie

Navnet er opprinnelig brytonisk og betyr «høyde»; landsbyen ligger på et høydedrag i Chiltern Hills, og fra tårnet i Treenighetskirken i Penn skal det være mulig å se inn i åtte grevskap på en klar dag.
Det største godset i Penn er Segraves Manor, som tilhørte adelsfamilien Penn. Sybil Penn var amme for kong Edvard VI og dronning Elisabeth I. William Penn, som delstaten Pennsylvania er oppkalt etter, kommer også fra denne familien. I 1735 døde Roger Penn uten mannlige arvinger, og godset gikk derfor over til hans søster, som var gift med lord Curzon.
En liten husklynge, Penn Street, ligger omkring 1 1⁄2 km fra hovedlandsbyen.
Flere av husene er kjøpt opp av forretningsmenn fra London, da stedet ligger nær veier inn til hovedstaden slik at det er mulig å pendle fra Penn.
Urnen til Donald Duart Maclean, som spionerte for Sovjetunionen under og etter andre verdenskrig, og senere ble oberst i KGB, ble satt ned på kirkegården i Penn i 1983.
AN/SPQ-9

AN/SPQ-9 er en amerikansk radar i bruk på flere skip i US Navy. Radaren er utviklet av Northrop Grumman Norden Systems og kan følge både overflatemål og lavtflygene luftmål. Den er en integrert del av Mk-86 ildledningsystemet, og kan integreres i Naval Tactical Design System (NTDS). AN/SPQ-9B varianten er en fullstendig oppgradert versjon av radaren, og kan benyttes både som selvstendig enhet og som en integrert del av et våpensystem. Den kan erstatte AN/SPQ-9A varianten i Mk-86 ildledningsystemet, og være integret i Ship Self Defense System (SSDS).

Plattform

Radaren har vært og er installert på en rekke forskjellige fartøyer. Iowa-klassen, Tarawa-klassen, Ticonderoga-klassen, Spruance-klassen, Kidd-klassen, San-Antonio-klassen, Charles F. Adams-klassen, Nimitz-klassen, Virgina-klassen (krysser), California-klassen og Lütjens-klassen
Revmakirurgi

Revmakirurgien er et fagfelt innenfor ortopedien som retter seg særlig mot operativ behandling av pasienter med revmatiske sykdommer. Formålet med inngrepene er å begrense sykdomsaktivitet, lindre smerte og bedre funksjon.
Revmakirurgiske inngrep kan deles i to hovedgrupper. Det ene er tidlige synovektomier der den betente leddhinnen blir fjernet for å hindre spredning og stoppe ødeleggelse. Den andre hovedgruppen er såkalte korrigerende inngrep, dvs. inngrep som gjøres etter at ødeleggelsene har funnet sted.

Historisk utvikling

Revmakirurgien oppsto i samarbeidet mellom revmatologer og ortopediske kirurger ved revmatismesenteret i Heinola, Finland, på 1950-tallet.
Det ble i 1970 anslått at minst 50% av pasientene med revmatiske sykdommer hadde behov for revmakirurgi som en integrert del av behandlingen. Revmakirurgi ble på det tidspunktet praktisert ved Oslo Sanitetsforenings Revmatismesykehus, Haugesund Sanitetsforenings Revmatismesykehus, Sørlandets Revmatismesykehus og (delvis) Telemark Sentralsykehus i Skien.
Rundt tusenårsskiftet skiftet fokuset for behandling av pasienter med revmatisk sykdom slik at medikamentell behandling etter hvert ble dominerende, mens kirurgiske inngrep ble foretatt langt sjeldnere. Å opprettholde rekruttering til fagfeltet har samtidig vært en utfordring.
Dunøyane

Dunøyane er en gruppe små øyer på sørvestsiden av Sør-Spitsbergen, nord for Hornsund. De ligger sørvest i Wedel Jarlsberg Land, utenfor Hyttevika, Nottinghambukta og Dunøyhamna, atskilt ved Dunøysundet.
Øyene er regnet fra vest Nordre Dunøya, Store Dunøya, Fjørholmen, og lengre sør i Sunøysundet ligger de små Dunøyskjæra. Alle de nevnte øyene er en del av fuglereservatet, og inngår i Sør-Spitsbergen nasjonalpark, og utgjør samtidig Dunøyane fuglereservat med totalt ferdselsforbud i hekketiden.
Her ble det i den norske fangstperioden i mellomkrigstiden oppført en sommerhytte på den midtre av øyene, og den er kjent i skriftlige kilder allerede i 1914. Den ble oppført av dunsankere og nevnes av Arthur Oxaas i 1955. Allerede da Orvin besøkte stedet i 1936 var hytta helt utrast og ubeboelig.
Rett inn for Dunøyane ligger Hyttevika hvor det var norsk hovedfangststasjon.
Volleyball under Sentralamerikanske og karibiske leker 1990

Volleyball under Sentralamerikanske og karibiske leker 1990. Volleyball var en av flere sporter i de sekstende sentralamerikanske og karibiske leker som ble arrangert i Mexico by i Mexico i perioden 20. november til 3. desember 1990. Det var femtende gangen som volleyball var med i de sentralamerikanske og karibiske leker. Det var to turneringer, en for menn og en for kvinner, Cuba vant begge. Mexico ble fratatt sølvmedaljen i dameturneringen, de ble diskvalifisert på grunn av doping.
Johannesburg

Demografi

Ifølge en folketelling i 2011 bor det over 4 millioner mennesker i byen. Folketallet i Stor-Johannesburg er på over 8 millioner. Byen er i sterk vekst, med stadig immigrasjon både fra andre områder i Sør-Afrika og fra andre afrikanske land. Johannesburg omslutter også Soweto i sørvest, det største av townshipene som apartheid-regjeringen etablerte for å huse de mange svarte i byen.

Klima

Johannesburg ligger på det høye platået i østlige deler av Sør-Afrika, hele 1 753 meter over havet.  
Gjennomsnittstemperaturen ligger på rundt 27 °C om sommeren og 20 °C om vinteren. Minusgrader og frost forekommer om natten vinterstid. Årsnedbøren ligger mellom 600 og 800 millimeter, og de største mengdene kommer om sommeren. Vinterne er tørre.

Flyplasser

Johannesburg betjenes av OR Tambo internasjonale lufthavn (tidligere Johannesburg internasjonale lufthavn) for både innenriks og internasjonale flyvninger. Andre flyplasser rundt byen er Rand lufthavn, Grand Central lufthavn, og Lanseria. Rand lufthavn ligger i Germiston, og er en liten flystripe som mest brukes av private. Flyplassen var også hjem til South African Airways' første Boeing 747 Classic, the Lebombo, som nå er luftfartsmuseum. Grand Central ligger i Midrand og betjener for det meste private fly. Lanseria lufthavn brukes til kommersiell trafikk til Cape Town, Botswana, og Sun City.

Severdigheter

Johannesburg har en rekke severdigheter, ikke minst representert ved minnesmerker etter apartheid-perioden. Blant de mest kjente er Apartheidmuseet, Old Fort fengselet på Constitution Hill som nå også inneholder Konstitusjonsdomstolen, Hector Pieterson museet i Soweto, Vilakazi street med Mandelafamiliens tidligere hus i Orlando West, og MuseumAfrica i Newtown. Afrikas høyeste bygning, Carlton Centre, ligger i Johannesburg.
Skolen på Islands Brygge

Skolen på Islands Brygge er en folkeskole med klasser fra 0. til 9. klasse, beliggende på Artillerivej på Islands Brygge.
Skolen som har plass til ca 600 elever ble bygd i 1971 og gikk da kun til 5. klasse. I 2000 ble skolen utvidet til også å dekke 6. og 7. klasse. I 2004 ble en ny utvidelse påbegynt, og den er ventet å stå ferdig i 2010.
Skoledistriktet som skolen tilhører dekker hovedsakelig Islands Brygge, men det er også en del barn fra Ørestaden som hører til på skolen.
Henry's Dream

Henry's Dream er det sjuende studioalbumet fra Nick Cave & The Bad Seeds, utgitt i 1992. Albumet ble produsert av David Briggs.
Cadw

Cadw er en delvis uavhengig, men offentlig finansiert, etat som har ansvar for historiske minnesmerker i Wales og for administrasjon av bygningsvern. Hovedkvarteret ligger i Cardiff. Den tilsvarer de andre britiske fornminneforeningene English Heritage og Historic Scotland.
Navnet kommer fra et walisisk verb som betyr «beholde». De fleste slott, bispepalasser, historiske hus og klosterruiner er underlagt Cadw. Organisasjonen eier ikke minnesmerkene – de er normalt statlig eiendom – men har ansvar for vedlikehold og for å sørge for at de er åpne for allmennheten.
Cadw er også ansvarlig for freding av bygninger og minnesmerker, og har et overordnet ansvar for bevaring av historiske bygninger og steder av arkeologisk interesse, også om disse ikke er direkte underlagt organisasjonen.